
Text rozhodnutia
Súd: Okresný súd Bratislava V Spisová značka: 12Pc/17/2021 Identifikačné číslo súdneho spisu: 1521204329 Dátum vydania rozhodnutia: 02. 06. 2022 Meno a priezvisko sudcu, VSÚ: Mgr. Zita Leimbergerová ECLI: ECLI:SK:OSBA5:2022:1521204329.2 ROZSUDOK V MENE SLOVENSKEJ REPUBLIKY Okresný súd Bratislava V sudkyňou Mgr. Zitou Leimbergerovou v právnej veci navrhovateľky (manželky): K. K. H., nar. XX.X.XXXX, bytom D V. H., S., XXXX, B., H., korešpondenčná adresa: B. XXX, T. I. proti odporcovi (manželovi): L. R., nar. X.X.XXXX, bytom B. XXX, T. I., o rozvod manželstva, takto r o z h o d o l : I. Súd manželstvo K. K. H., rod. H., nar. XX.X.XXXX a L. R., nar. X.X.XXXX, uzavreté dňa XX.XX.XXXX, zapísané v knihe manželstiev T. úradu T. I., vo zväzku 2, ročník XXXX, na strane XX, pod poradovým číslom X r o z v á d z a . II. Žiaden z účastníkov n e m á právo na náhradu trov konania. o d ô v o d n e n i e : 1. Návrhom doručeným tunajšiemu súdu dňa 10.11.2021 sa navrhovateľka domáhala rozvodu manželstva s odporcom. Svoj návrh odôvodnila tým, že s odporcom sa pred uzavretím manželstva poznali cca 1 rok. Spoznali sa v U. v H. a časom sa presťahovali na U.. Obaja neskôr požiadali o víza a trvalý pobyt v H., kde sa po ich schválení v auguste 2018 presťahovali. Manžel sa však v H. nedokázal aklimatizovať, svoju budúcnosť videl na U. a tak sa sám vo februári 2019 vrátil späť domov. Odvtedy manželia žijú každý vlastným životom, obaja sú šťastní vo svojich krajinách bez úmyslu sa presťahovať. Manželstvo podľa navrhovateľky nespĺňa svoj účel a zotrvanie v ňom je nezlučiteľné so životom manželov na rôznych kontinentoch. 2. Odporca súhlasil s návrhom na rozvod manželstva a na pojednávaní potvrdil, že manželka žije v H., avšak stálu adresu nemá, je s ňou však v kontakte. Potvrdil tiež, že dôvodom rozvratu je rozdielne želanie manželov žiť spolu, keďže manželka chce žiť v H. a on na U.. 3. Súd vykonal dokazovanie výsluchom odporcu a oboznámením sa so sobášnym listom, pričom zistil nasledovný skutkový stav: 4. Manželia uzatvorili manželstvo dňa 17.10.2009, u oboch ide o prvé manželstvo, manželka je občianskou X.. Z manželstva nepochádzajú žiadne deti. Posledné spoločné bydlisko manželov je na adrese Z. 1, X., je tým daná príslušnosť tunajšieho súdu. 5. Podľa § 18 Zákona o rodine (ďalej len ZR) manželia sú si v manželstve rovní v právach a povinnostiach. Sú povinní žiť spolu, byť si verní, vzájomne rešpektovať svoju dôstojnosť, pomáhať si, starať sa spoločne o deti a vytvárať zdravé rodinné prostredie. 6. Podľa § 22 ZR k zrušeniu manželstva rozvodom možno pristúpiť len v odôvodnených prípadoch. 7. Podľa § 23 ods. 1 ZR môže súd manželstvo na návrh niektorého z manželov rozviesť, ak sú vzťahy medzi manželmi tak vážne narušené a trvalo rozvrátené, že manželstvo nemôže plniť svoj účel a od manželov nemožno očakávať obnovenie manželského spolužitia. 8. Podľa § 23 ods. 2 ZR súd zisťuje príčiny, ktoré viedli k vážnemu rozvratu vzťahov medzi manželmi, a pri rozhodovaní o rozvode na ne prihliada. Súd pri rozhodovaní o rozvode vždy prihliada na záujem maloletých detí. 9. Podľa § 23 ods. 3 ZR súd pri posudzovaní miery rozvratu vzťahov medzi manželmi prihliada na porušenie povinností manželov podľa § 18 a 19 zákona o rodine. 10. Na základe vykonaného dokazovania mal súd preukázané, že manželstvo účastníkov konania je hlboko, vážne a trvale rozvrátené. Za príčinu rozvratu manželstva a odcudzenia súd považuje nezlučiteľné a rozdielne predstavy o mieste bydliska manželov. Z uvedeného dôvodu súd návrhu vyhovel a rozhodol tak, ako je uvedené vo výroku tohto rozhodnutia. 11. O trovách konania súd rozhodol podľa § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti rozsudku je prípustné odvolanie v lehote 15 dní od jeho doručenia na súde, proti ktorého rozsudku smeruje. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie. Manžel, ktorý pri uzavretí manželstva prijal priezvisko druhého manžela ako spoločné priezvisko, môže do troch mesiacov po právoplatnosti rozhodnutia o rozvode manželstva matričnému úradu oznámiť, že prijíma opäť svoje predošlé priezvisko.

